NOVEL TERUTU JEMU AMBUN LEMAI
Tusun Ke-30 BERITA ARI PALA MENUA DIAU di rumah panjai di Nanga Tekalung ngulai ini enggau aki iya enggau orang serumah dia asai ti diambi mimpi sepi Nadia. Nyau kepuas iya ke berunding, iya ngasaika diri tau ngaga siti karang pandak dalam Bahasa Malaysia ti ngena topik Khabar dari Pedalaman tauka dalam jaku Iban Berita Ari Pala Menua. “Kumbai aku mati enda betemu enggau nuan agi aku uchu. Nasit umur panjai. Sepuluh taun tu udah aku nganti nuan enggau Inah, indai nuan datai. Sepuluh taun tu aku udah nganti Ijah,” ku orang tuai nya. Nadia merekuh aki iya, meda orang tuai nya ke bejaku enggau sabak-sabak. Nadia ngingatka aki iya ke suba, lain ari iya ke dipeda iya diatu. Jauh bebida. Menya ukai anchi pemangah orang tuai nya. Diatu iya orang ke lembut enggau penyinu. “Aku idup merinsa belala. Nadai agi menua. Nadai agi reta tengkira. Maya kami dua ini nuan nupi Ijah enggau Inah lebuh seduai iya agi mit suba nadai pemerinsa-rinsa. Ikan seada-ada. Jelu peneka ngulih. Ngasu beburu nyamai. Paku tubu alah enda ngiga. Bumai selalu bulih padi. Pengidup bepanggai ba tanah buah, temuda rimba diri empu,” ku aki Nadia. Aki Nadia ngetu lalu merening ke luar. Tampai perening iya jauh. Jauh ke luar. Entah. Tentu iya mulaika pengingat iya pasal menua lama suba. “Pendiau belabuh berubah udah Ijah mati,” ku aki Nadia. Aki Nadia ngetu baru. Iya nyintak seput dalam. Udah nya iya ngesuhka nya baru. Pedis amat pendiau iya. Kening iya bekeredut. “Pengidup berubah udah menua dirampas perintah alai ngaga dro,” ku orang tuai nya merening Nadia ke ngayanka mua ke ngundan mayuh tanda tanya. INDAI BIAK IJAH “Sapa Ijah nya aki?” ku Nadia ke keterubah iya enda ati nanya aki iya enggaika pengingat orang tuai nya bebalut lalu limpang tang enda ulih nyeliah laban iya deka nemu sapa orang ke penama nya. “Kati indai nuan nadai madah?” ku aki nya merening tajam ngagai mua uchu iya. “Bisi iya madah kini tang aku ke enda ingat,” ku Nadia enggaika orang tuai nya nganu indai iya. “Ijah nya sapit indai nuan. Ada besapak enggau indai nuan. Ijah sebaka sekali-kali enggau gamal Inah. Keba orang selalu saruka seduai iya. Seduai iya mansang besai besapit-sapit. Semua pengawa enggau peneka sama. Gari seduai enggai enda sebaka. Mindah kini-kini, seduai enggai enda begulai. Seduai iya ngangkatka diri dara gerai nyamai. Ati kami dua ini nuan lantang. Amat duit nadai tang pemakai enggau lauk kami menyanak nadai kala suntuk,” kun orang tuai nua nusi jerita. “Nama pemati indai biak Ijah dih aki?” ku Nadia. “Nya mih uchu. Pemati iya nyelai ari enggi orang bukai. Iya ukai mati ninggalka dunya. Iya mati adat. Mati pengidup. Mati jaku. Mati bansa. Mati nama,” ku aki iya. Aki Nadia ngenung lalu merening ke luar baru. Lama. Merening puang ngagai langit ke chelum ngeretum baka ke ba lubang tibang. Nadia merening mua aki enggau mayuh tanda tanya. Inah nensam. Iya irauka pisa lama tau mechah baru. Irauka aki iya nyerungkai cherita lama. Irauka penyakit orang tuai nya pulai baru. “Nyerumba perintah ke merambu deka ngaga dro di menua kitai, orang perintah mayuh datai ngagai menua ulu. Mansik nya. Mansik tu. Sida mayuh utai deka ditemu. Orang ke datai nya enda sama. Sekali lain. Datai sekali, lain. Menua ulu nadai agi jenuh baka ke dulu. Orang datai nadai temu maya. Orang mayuh nepatka Tuai Rumah. Ini nuan, bini tuai rumah, enda tekabir mela orang ke datai, kesuah agi nepatka rumah panjai. Ari nya Ijah seduai Inah selalu dipinta Tuai Rumah nulung bini iya berapi tauka nyendiaka utai diirup. “Nyau kelama-lama, siku ari orang ke datai bisi ditemu orang nundi-nundi tauka berandau enggau Ijah seduai Inah. Ketegal nya, aku lalu nanya sapa orang nya. “Orang madahka lelaki nya Tuan Kunsil. Ninga rita nya, aku lemai siti lalu ngusulka nya enggau Ijah seduai Inah. Aku enggaika seduai iya dikeduan orang. Enggaika orang semina deka nundi. Inah madahka Ijah ke di petatika Tuan Kunsil nya,” ku aki Nadai nampung jerita iya. “Enda iya beduan, apai,” ku Ijah. “Kati nuan nemu iya nadai bini?” ku aki Nadai nanya Ijah. “Iya bekelala enggau aki Tuai Rumah. Iya gawa di Opis di ili din,” ku Ijah. “Kati nuan berani nampil orang nya? Agama, pendiau enggau adat iya enda sama. Iya orang bepelajar. Nuan indu rumah panjai. Anang-anang iya deka ngambi ulih ba nuan. Anang-anang nuan ila dilekaka iya baka ke ngelengkaka perinsai gari raga, dibuai sebarang alai dilekaka sengapa dia,” ku orang tuai nya. “Nya, nuan anang irau, apai. Enda iya beduan. Iya keran laban iya endang nemu jaku enggau adat kitai,” ku Ijah. “Eh, enda aku ngasuh. Enda aku ngemendarka nuan belakika iya. Badu! Badu!   “Maya nya Ijah lalu nyabak sesikuk sereta ngentak-ngentakka diri. Taja pia aku terit enggau runding aku enda ngasuh. Aku nagang Ijah mindah ari bilik kitai. Meda baka nya, Ijah lalu merap sereta minta kasih ngagai aku,” ku orang tuai nya. IJAH RARI ARI  RUMAH “Apai, aku enda ulih tagang kita apai. Enti kita nagang bulungka aku nitih.  Kempang  aku munuh diri,” ku Ijah. “Ninga Ijah munyi nya, aku temati kutu. Enda nemu utai dikereja. Bediri terantuk pala, duduk diachuk tuga. “Pagi hari siti, aku nemu Ijah nadai di bilik kitai. Aku beguai-guai nanya ngagai ini nuan enggau orang ke setak ke setak. Orang madahka diri nadai nemu. Nyau kelama baru ini nuan madahka Ijah bisi nelai iya madahka diri rari. “Aku lalu bekemas. Japai aku ilang, bantai aku injin sepit lalu nyau aku nitih ke ili. Runding aku nadai ngira utai bukai. Aku deka ngambi Ijah pulai. Datai aku di Lubok Antu aku lalu niki ke Opis lalu betemu enggau tuan D.O,” ku orang  tuai nya. “Nama pejalai nuan tuai, tak gesah-gesah?” ku tuan D.O. “Aku ngiga Tuan Kunsil. Iya udah nabanka anak dara aku. Dini alai iya?” ku aki Nadia. “Nuan duduk ditu dulu. Lagi aku madahka iya. Lagi kitai betemu di bilik aku,” ku Tuan D.O. “Aku nganti. Nyauka sejam aku dedugau di bilik kubu nya. Ati aku pedis. Udah nya, aku dikangauka tuan D.O ngagai bilik iya. Peda aku dia siku orang lelaki biak enggau dua iku orang polis bepekayan. Tentu Tuan Kunsil nya udah ngadang utai bisi nyadi. Nya kebuah orang polis udah sedia.” “Ni Tuan Kunsil?” seregah aku. “Nya iya,” ku Tuan D.O. Oleh JANTAN UMBAT 
See author's posts
